b"\n_START_ARTICLE_\nSergij Radone\xc5\xa1ki\n_START_SECTION_\n\xc5\xbdivljenjepis\n_START_PARAGRAPH_\nSergij Radone\xc5\xa1ki je bil drugi od treh sinov bojarskih star\xc5\xa1ev, ki so \xc5\xbeiveli v vasi Varnica blizu Rostova. Rojen je bil kot Bartolomej med letoma 1313 in 1322; cerkev navaja letnico 1314. Star\xc5\xa1i so ga skupaj z bratoma poslali v cerkveno \xc5\xa1olo. Pri u\xc4\x8denju je napredoval slab\xc5\xa1e kot brata. Prelomnico je po legendi pomenilo zanj sre\xc4\x8danje s prero\xc5\xa1kim menihom, ki je napovedal njegovim star\xc5\xa1em, da bo Bartolomej dosegel visoko cenjen polo\xc5\xbeaj pri Bogu in pri ljudeh._NEWLINE_Leta 1328 je moskovski knez Ivan Kalita Bartolomejevim star\xc5\xa1em zaplenil posest in dru\xc5\xbeino preselil v mesto Radonje\xc5\xbe (zgodovinsko mesto kakih 15 km od dana\xc5\xa1njega Sergijevega Posada). Bartolomej je bil star\xc5\xa1ema v oporo, dokler se malo pred smrtjo nista pomeni\xc5\xa1ila in vstopila v bli\xc5\xbenji Hotkovo-Pokrovski samostan. Po njuni smrti je tudi Bartolomej vstopil v ta samostan, kjer je \xc5\xbee meni\xc5\xa1il njegov ovdoveli starej\xc5\xa1i brat \xc5\xa0tefan. Bartolomej je ob posvetitvi prejel meni\xc5\xa1ko ime Sergij._NEWLINE_Sergij je iskal samoto. Z bratom \xc5\xa0tefanom sta od\xc5\xa1la v divjino gozda, kjer sta si zgradila bivali\xc5\xa1\xc4\x8de in leseno cerkvico, ki sta jo posvetila sv. Trojici. \xc5\xa0tefan v samoti ni zdr\xc5\xbeal in je v Moskvi vstopil v samostan Gospodovega razgla\xc5\xa1enja, Sergij pa je nadaljeval z asketskim \xc5\xbeivljenjem. S \xc4\x8dasom so se mu pridru\xc5\xbeili drugi menihi, ki so zgradili nova bivali\xc5\xa1\xc4\x8da. Nastal je samostan, katerega za\xc4\x8detek se postavlja v leto 1345. Po smrti prvega igumana Mitrofana je na \xc5\xbeeljo sobratov mesto igumana prevzel Sergij. \xc5\xa0e naprej je ostal skromen, delaven in iskren; o njem se je \xc5\xa1iril glas po Rusiji._NEWLINE_Samostan je za\xc4\x8delo obiskovati vse ve\xc4\x8d ljudi, bogatih in revnih. Nekateri so se naselili v bli\xc5\xbeini in samostanu darovali svoje imetje. Samostan je hitro obogatel. Tudi carigrajski patriarh Filotej je Sergiju poslal kri\xc5\xbe, \xc5\xa1kapulir in bodrilno pismo. Po patriarhovem nasvetu je Sergij izdal vodilo redovne skupnosti, ki je dolo\xc4\x8dalo stroga pravila meni\xc5\xa1kega \xc5\xbeivljenja. Enako vodilo je kasneje sprejelo mnogo ruskih samostanov; s tem je Sergij postal za\xc4\x8detnik novega meni\xc5\xa1tva v Rusiji._NEWLINE_Sergij je bil mi\xc5\xa1ljenja, da se morajo menihi pre\xc5\xbeivljati z lastnim delom in ne \xc5\xbeiveti od darov, kar je v praksi tudi redno uveljavljal. Ljudje so ga cenili. Moskovski metropolit Aleksej mu je leta 1378 ponudil, da ga imenuje za svojega naslednika, kar pa je Sergij prijazno odklonil, \xc4\x8de\xc5\xa1 da \xc5\xbeeli nadaljevati skromno \xc5\xbeivljenje._NEWLINE_Kljub temu si je zagotovil v ruski Cerkvi in med preprostimi ljudmi velik ugled in vpliv. Umirjen in spreten v komunikaciji je za vsakega \xc4\x8dloveka na\xc5\xa1el pomirjujo\xc4\x8de besede. Uspel je pobotati sprte ruske kneze Rostova, Ni\xc5\xbenega Novgoroda in Rjazana in jih prepri\xc4\x8dati, da so priznali vodilno vlogo moskovskemu velikemu knezu Dimitriju Donskemu. Menda gre Sergiju zasluga, da so knezi leta 1380 zdru\xc5\xbeili svoje vojske in tako v bitki pri Kulikovem dosegli zgodovinsko zmago nad Mongoli._NEWLINE_Legenda pripoveduje, da je Dimitrij Donski pred bitko obiskal troji\xc5\xa1ki samostan, kjer je dobil Sergijev blagoslov. Sergij je Rusom napovedal zmago in jim pridru\xc5\xbeil dva svoja meniha, Aleksandra Peresveta in Rodiona Osljabja, nekdanjega bojarja. Dimitrij je povedel rusko vojsko proti Mongolom, a med pribli\xc5\xbeevanjem Donu je za\xc4\x8del oklevati, ali naj reko prekora\xc4\x8di ali ne. Tedaj je prispelo pismo, v katerem ga je Sergij vzpodbudil, naj \xc4\x8dim prej prekora\xc4\x8di reko. Bitka se je za\xc4\x8dela z dvobojem dveh mo\xc4\x8dnih mo\xc5\xbe: ruskega meniha Aleksandra Peresveta in mongolskega kneza \xc4\x8celubeja. Eden drugega sta zadela s te\xc5\xbekimi kopji in bila na mestu mrtva. Potem se je razvnela krvava bitka, ki je pripeljala do ruske zmage._NEWLINE_Po kulikovski bitki je Dimitrij Donski vse bolj upo\xc5\xa1teval Sergijeve nasvete. Leta 1389 ga je povabil, da je potrdil njegov testament, in legaliziral Dimitrijevega najstarej\xc5\xa1ega sina Vasilija I. za naslednika na prestolu moskovskega velikega kneza._NEWLINE_Sergij in njegovi u\xc4\x8denci so ustanovili okrog 40 samostanov v tedaj \xc5\xa1e divjem severnem delu Rusije, kamor so \xc5\xa1irili kr\xc5\xa1\xc4\x8danstvo in krepili polo\xc5\xbeaj cerkve. Samostan sv. Trojice je postal najpomembnej\xc5\xa1i samostan v severnem delu Rusije. Leta 1744 ga je carica Elizabeta povzdignila na nivo lavre (pravoslavni samostan najvi\xc5\xa1jega reda)._NEWLINE_Sergijev u\xc4\x8denec Epifanij Premudryj je leta 1418 ovekove\xc4\x8dil slavo Sergija Radone\xc5\xa1kega v knjigi \xc5\xbdivljenje pre\xc4\x8destitega Sergija '( \xd0\x96\xd0\xb8\xd1\x82\xd0\xb8\xd0\xb5 \xd0\xbf\xd1\x80\xd0\xb5\xd0\xbf\xd0\xbe\xd0\xb4\xd0\xbe\xd0\xb1\xd0\xbd\xd0\xbe\xd0\xb3\xd0\xbe \xd0\xa1\xd0\xb5\xd1\x80\xd0\xb3\xd0\xb8\xd1\x8f)_NEWLINE_Ruska Cerkev je Sergija kanonizirala leta 1422, potem ko se je izkazalo, da je ostalo njegovo telo po mongolskem napadu leta 1408 v po\xc5\xbearu \xc4\x8dude\xc5\xbeno nepo\xc5\xa1kodovano. Danes je Sergij Radone\xc5\xa1ki morda najbolj priljubljen od vseh ruskih svetnikov."